ຊາວອັຟການິສຖານ ປະທ້ວງຕໍ່ ຂໍ້ຕົກລົງເປັນພາຄີ ກັບສະຫະລັດ
ຊາວອັຟການິສຖານ ປະມານ 1 ພັນຄົນ ທໍາການປະທ້ວງ ຕໍ່ການເປັນພາຄີຍຸດທະສາດ ໄລຍະຍາວ ກັບສະຫະລັດ.
ບັນດາເຈົ້າໜ້າທີ່ອັຟການິສຖານກ່າວວ່າ ປະຊາຊົນປະມານນຶ່ງພັນຄົນ ສ່ວນໃຫຍ່ແມ່ນ ນັກສຶກສາ ພາກັນເດີນຂະບວນໄປຕາມຖະໜົນຫົນທາງສາຍຕ່າງໆໃນວັນອາທິດມື້ນີ້ ໃນພາກຕາເວັນອອກຂອງອັຟການິສຖານ ເພື່ອທໍາການປະທ້ວງຕໍ່ຂໍ້ຕົກລົງເປັນພາຄີ ຍຸດທະສາດໄລຍະຍາວກັບສະຫະລັດ ທີ່ຈະອະນຸຍາດໃຫ້ກໍາລັງທະຫານສະຫະລັດ ບາງຈໍານວນມີໜ້າຢູ່ໃນອັຟການິສຖານຕໍ່ໄປ ຫລັງຈາກປີ 2014 ຊຶ່ງເປັນເວລາທີ່ພວກ ທະຫານສູ້ລົບຂອງນາໆຊາດທັງໝົດ ກໍານົດອອກຈາກປະເທດໄປນັ້ນ ກອງປະຊຸມຫລວງປະຈໍາປີຂອງພວກນັກການເມືອງ ພວກອາວຸໂສຊົນເຜົ່າອັຟການິສຖານ ປະມານ 2 ພົນຄົນ ໄດ້ໃຫ້ການສະໜັບສະໜຸນຕໍ່ການເປັນພາຄີກັບສະຫະລັດໃນວັນເສົາ ວານນີ້ ໃນຕອນເສັດສິ້ນກອງປະຊຸມເປັນເວລາ 4 ມື້ ເຖິງຢ່າງໃດກໍດີ ພວກຜູ້ແທນທີ່ມາຮ່ວມ ໃນກອງປະຊຸມຫລວງ loya Jirga ນັ້ນ ມີເງື່ອນໄຂສໍາຄັນບາງຢ່າງໃນການໃຫ້ຄວາມສະໜັບ ສະໜຸນຂອງເຂົາເຈົ້າຕໍ່ຂໍ້ຕົກລົງກັນດັ່ງກ່າວ ຄືພວກຜູ້ນໍາຢາກໃຫ້ຍຸດຕິການບຸກໂຈມຕີໃນຍາມ ກາງຄືນທີ່ຜູ້ຄົນບໍ່ມັກ ໂດຍພວກກໍາລັງປະສົມນາໆຊາດນັ້ນ ແລະໃຫ້ຮັບປະກັນວ່າສະຫະລັດ ຈະມອບໝາຍພວກທີ່ຖືກຈັບກຸມທັງໝົດໃຫ້ຢູ່ໃຕ້ການຄວບຄຸມຂອງອັຟການິສຖານ ນອກນັ້ນ ພວກຜູ້ຮ່ວມປະຊຸມຍັງຂໍຮ້ອງໃຫ້ປະທານາທິບໍດີ Hamid Karzai ໃຫ້ຄວາມໝັ້ນໃຈ ແກ່ເຂົາເຈົ້າເຊ່ນກັນວ່າ ຂໍ້ຕົກລົງໃດໆກໍຕາມກັບກຸງວໍຊິງຕັນ ຈະມີກໍານົດເວລາພຽງ 10 ປີແລະ ເຂົາເຈົ້າໄດ້ສະເໜີຄໍາແນະນໍາຕ່າງໆຕໍ່ລັດຖະບານ ສໍາລັບການດໍາເນີນຄວາມພະຍາຍາມຂອງ ລັດຖະບານເພື່ອສ້າງສັນຕິພາບກັບກຸ່ມຕາລີບັນໂດຍຜ່ານການເຈລະຈາສ້າງຄວາມປອງດອງ ຊາດນັ້ນ ກຸ່ມຕາລີບັນໄດ້ປະນາມກອງປະຊຸມຫລວງ loya Jirga ແລະຮຽກຮ້ອງໃຫ້ພວກທະຫານ ຕ່າງຊາດທັງໝົດອອກຈາກປະເທດໄປ